Tamošaičių akmuo
Tamošaičių akmuo milžinas – kataklazuoto granito, pailgas (rytų – vakarų kryptimi), plokščias, apie 5 m ilgio, 3,5–4 m pločio, 1,5 m virš žemės iškilęs, per vidurį įdubęs akmuo. Stūkso netoli Tamošaičių kaimo, 1,2 km į šiaurę nuo Lylavos ir Šakos upių santakos, apie 750 m į vakarus nuo Lylavos dešiniojo kranto, apie 400 m į šiaurės rytus nuo Kernušupio kairiojo kranto. Įdubusiame akmens paviršiuje yra trys duobutės, 3 cm gylio, manoma, natūralios kilmės duburys primena didelę kojos pėdą (ilgis apie 60 cm, plotis 20–25 cm). Akmuo atgabentas iš Skandinavijos. Nuo 1964 m. geologinis gamtos paminklas.